# אסכולת אתונה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אסכולת אתונה (פרסקו)
רפאל, 1510
מימדים: 770 ס"מ על 550 ס"מ
הארמון האופוסטולי, קרית הוותיקן

אסכולת אתונה הוא אחד הציורים הידועים ביותר של אמן הרנסנס האיטלקי רפאל שצויר בשנים 1509-1510. הציור הוא פרסקו (ציור קיר) בארמון האפוסטולי שליד כיכר סן פייטרו בקרית הוותיקן. הציור מציג את כל גדולי הפילוסופים והספרות מתקופת יוון העתיקה כפי שנתפשו בתקופת הרנסנס והוא משקף את תפישתו של רפאל וכן את רוח התקופה כולה אשר שאבה את רוב השראתה מהתקופה הקלאסית. הציור מבטא גם את כל עקרונות "הרנסנס בשיאו" - גם בהיבט התמטי וגם בהיבט האמנותי והקומפוזיטיבי.

## [עריכה] רקע

רפאל היה צייר צעיר יחסית אך ידוע, הוא זכה לשבחים ברחבי איטליה. היו לו מעט קשרים בתוך עולם האמנים, אך הוא התחבב על אנשי הבורגנות העשירה שהיו נוהגים להזמין ממנו ציורים. הדבר זימן לו אפשרויות טובות לביטוי. בעזרת קרוב משפחתו, האדריכל ברמנטה, הוזמן רפאל על ידי האפיפיור לרומא. האפיפיור הזמין את מיטב אמני התקופה לבניית רומא החדשה. האפיפיור דרש מרפאל שיכיר את רומא העתיקה והמודרנית, לפני שיקבל לידיו כל עבודה. ימים שלמים התבונן רפאל בעבודות החופרים, אשר חשפו פסלים ומבנים מתקופת רומא העתיקה. נמצאו פנקסי טיוטה של רפאל, ובהם ניסינותיו בשרטוט דמויות שונות שהוא תיכנן לציוריו.

"האסכולה של אתונה", בוצע על ידי רפאל במשכנו החדש של האפיפיור ונושאי הציורים נבחרו על ידי האפיפיור בעצמו. ארבעה החדרים העיקרים היו אולמות ענקיים, כל אחד כ-100 מ"ר. על רפאל הוטל לכסות בציורי פרסקו את התקרה ואת ארבעת הקירות של כל אחד מהאולמות. ה"אסכולה של אתונה" צוייר בחדר שנקרא "דלה סניוריטה" שפירושו באיטלקית ה"חותם", אולם זה שימש כבית דין של האפיפיור ובו היו נחתמים פסקי הדין המרשיעים והמזכים. כאן היה על רפאל לתאר את ארבעת הדרכים באמצעותן יוכל אדם לרכוש לו תהילה: התאולוגיה – חקר האלוהות, הפילוסופיה – בקשת האמת, הצדק – כיבוד החוקים, השירה – ביטוי הדמיון.

## [עריכה] תוכן

"לה דיספוטה" הסמוך ל"אסכולת אתונה", כהשוואה

רפאל בחר להציג את כל גיבורי הספרות מן התקופות הקלסיות והנוצריות, הפילוסופים הקדומים ותאולוגים הדנים במסתורין של לחם הקודש (הפיכת הלחם והיין לבשרו ולדמו של של ישו – ציור שנמצא בחדר השכן). בגלל גודלם העצום של הקירות, החליט רפאל לצייר דמויות רבות ולסדר אותן בקבוצות, כמו בהצגת תיאטרון רבת משתתפים. נוסף לכך הגה רפאל רעיון מעניין, לצייר אישים ידועים מן העת העתיקה לצד אישים שחיו בתקופתו. ההיכל שבו שכנו הציורים שימש מופת לתבניתו וקישוט של פנים בזיליקת פטרוס הקדוש של ברמנטה ומיכלאנג'לו.

"האסכולה של אתונה" היה הציור השני שצויר בחדרים שבארמון האפיפיור לצד "La Disputa" בו מתוארןת דמויות התנ"ך והברית החדשה בקומפוזיציה דומה. הם מגלמים את יישוב הניגודים וההשלמה בין הנצרות לתרבויות יוון ורומא הקלסיות. מן העבר האחד נראית כאן האוכריסטיה, התגלמות גופו של ישו בלחם הקודש והיין, שהוא טכס המיסתורין הראשי בנצרות. מן העבר השני "אסכולת אתונה", תיאור חזותי רחב יריעה, כולל ומקיף, של הפילוסופיה, מעשה הלל בשבחה של הפילוסופיה היוונית הקלסית, שבמרכזו דמויותיהם של אפלטון ואריסטו. שני ציורי הפרסקו מפליאים בהרמוניה שביניהם ועל רקע אדריכלי רב רושם המתאים בצורתו ובממדיו ובהדרו לאידאלים של המאה ה-16.

## [עריכה] ניתוח אמנותי

הציור מבטא באופן מובהק את העקרונות האמנותיים של הרנסנס בשיאו:

- דמות האדם במרכז התמונה, גם מבחינת קומפוזיציה וגם מבחינה נושאית.
- הנושאים של סימטריה, איזון, פרופורציה והרמוניה תוכננו בקפידה על ידי הצייר ובאו לידי ביטוי בהצגת הנושא בציור. המסגרת העגולה העליונה יחד עם קשתות נוספות מתחתיה מרמזות על שלמות הוליסטית.
- פרספקטיבה חד מגוזית - המבט ממוקד, ברור, נקי ומוחלט.
- שילוב בין אדם, אדריכלות וטבע - האדם משתלב בהרמוניה עם סביבתו האדריכלית ועם הטבע הבא לידי ביטוי בשמיים הכחולים והעננים הבודדים המופיעים בקצה המבט אך באופן ברור ומשמעותי.
- הנושא הוא אופטימי, עוסק בצד היפה של החיים, המודגש באמצעות הצבעים והאור.
- טכניקת ציור מושלמת - דיוק מקסימלי בקווים ובצבעים והקפדה על פרטי אנטומיה ופרטי אדריכלות.

### [עריכה] אדריכלות

כאמור, אחד מעקרונות הרנסנס שבא לידי ביטוי בציור הוא השילוב ההרמוני שבין האדם לסביבתו הבנויה. אחד הנושאים בציור, בנוסף להערצה ושאיבת השראה מפילוסופיית יוון העתיקה, הוא הכמיהה לאדריכלות של אותה התקופה. רוב ציירי הרנסנס עסקו גם באדריכלות וניסו להחיות את הסגנון הקלאסי שהתקיים עד תקופת רומא העתיקה. האדריכלות בציור היא הרקע המתאים ביותר על פי תפישתו של רפאל לרעיון ה"תחייה מחדש" של רוח העולם הקלאסי, והיא אדריכלות אשר יש להחיות בעצמה כמו גם את הרעיונות הספרותיים והפילוספים של האישים המוצגים.

בציור מופעים מוטיבים קישוטיים יוונים ורומיים. האדריכלות המוצגת צוירה לפי היכרותו של הצייר את תולדות האדריכלות העתיקה וזה רק החלה להתגלות בחפירות ארכיאולוגיות. אל אף שהציור מנסה לתאר מקום כביכול באתונה העתיקה המתאפיין באדריכלות יוונית קלאסית, הסגנון הוא אדריכלות רומית ואף מאפיינים מסויימים של האדריכלות הביזנטית.

העיטורים והתבליטים בקשת הראשונה ולידם פסלים הם בסגנון יוון העתיקה אך הפילסטרים (עמודים מודבקים) כמו גם הקשת עצמה (שהומצאה רק בתקופה הרומית) הם מאפיינים של האדריכלות הרומית. עיצוב הקשתות והתקרה הגבוהה מזכירים מעט את הבזיליקות הרומיות ואת מרקם תקרת הפנתיאון ברומא. גאומטריית דופן הקשת מזכירה את הפנדנטיבה הביזנטית.

הקווים ישרים ופשוטים, הרצפה עם דוגמאות הריבועים, והמדרגות, הם מוטיבים רנסנסיים המחזקים את תחושת הפרספקטיבה. העיצוב המרכזני בפרספקטיבה חד-מגוזית נותן תחושה של אין סופיות. הפרספקטיבה לא נשארה שיטה של תיאור החלל המבוססת על עקרונות של קונסטרוקציה מתמטית אלא היא הופכת במידה רבה לאמצעי של חשיפת חוויות ושל השראה על הלכי הרוח של הצופה. מקור האור המגיע מאחור ומעבר לקשת הראשונה נותן תחושה מיוחדת לתמונה. הצופה מביט בדמויות מעמדה חשוכה מעט ורואה איך האור חודר מהצדדים ויוצר מעין אווירה אלוהית למעמד מיוחד זה.

## [עריכה] הדמויות

במסגרת העמוקה של הציור מוצבות הדמויות במערכת של תנועה אליפטית, המתחילה מלפנים ומסתיימת מאחור במרכז. במרכז זה מופיעות הדמויות של אפלטון (מופיע בדמותו של ליאונרדו דה וינצ'י, לפי שערו הלבן והארוך), מצביע כלפי השמים ואריסטו מושיט את ידיו אל המציאות הארצית לידם אחדים מן המלומדים של התקופה המאוחרת יותר, כגון תלמי ואבן רושד. לכמה מן החכמים נתן רפאל את שירטוט פניהם של אנשי רוח מפורסמים בדורו, כדי לסמן את המשך קיומה ותחייתה של האסכולה העתיקה. הראש השני מימין בשורה הראשונה הוא של רפאל עצמו חובש כובע שחור ששיערו גולש ממנו. הדמות הכבדה הנראית נשענת על גוש אבן בקידמת התמונה, אינה נמצאת במתווה ההכנה של התמונה, היא חיקוי לנביאים ולסיבולת של מיכלאנג'לו. ישנם ארבעה תלמידים (בצד שמאול המביטים בהתפעלות במתמטקאי דגול של העת החדשה. מיקומן הקפדני של דמויות רבות על רקע פרספקטיבה עמוקה, מזכיר את שיטותיו של גיברטי. הדמויות נעשו בצורה מדויקת, כל מחווה וכל תנועה תוכננה היטב בהתבססות על הפיסול הקלאסי. טבלאות הריצפה, המדרגות והדמות השרועה עליהן יוצרת תנועה לאחור, המשלימה את התנועה ההקיפית ומדגישה את המרכז. כך רואים את הפאר והאחדות הפלסטית של האדריכלות והפיסול גם בציור. האסכולה של אתונה הוא תיאור סמלי של האקדמיה האפלטונית, עם חכמי יוון העתיקה, על מקצועותיהם וזרמיה השונים.

הפילוספים המוצגים בציור

למעט דמויותיהן של אפלטון ודיוגנס קיימות מחלוקות שונות בין חוקרי אמנות לגבי שאר הדמויות אך רוב הדעות מייחסות את הדמויות המצויירות לאישים הבאים המצויינים לעיל. רפאל הוסיף בציור פורטרטים שלו ושל כמה מעמיתיו בתפקיד אישים יווניים חשובים. הוא התאים בין האמן הרנסנסי לדמות היוונית בעלת קווי דמיון לאמן כפי שנתפשה על ידי רפאל מתוך לימודיו את העולם הקלאסי.

1. זנון מקיטיון
2. אפיקורוס
3. פרדריק השני, דוכס מנטואה
4. אבן רושד
5. פיתגורס
6. אלקיביאדס או אלכסנדר הגדול
7. היפאטיה (ייתכן גם דוכס העיר אורבינו באותם שנים)
8. קסנופון
9. סוקרטס
10. מיכלאנג'לו בדמותו של הרקליטוס
11. לאונרדו דה וינצ'י בדמותו של אפלטון
12. אריסטו
13. דיוגנס
14. דונאטו ברמנטה בדמותו של אוקלידס או ארכימדס
15. סטראבון או זרתוסטרה
16. תלמי
17. רפאל בעצמו בדמותו של אפלס והצייר איל סודומה (Il Sodoma - צייר בן תקופתו) בדמותו של פרוטגנס לפניו

## [עריכה] פרטים

עיטורי התקרה | זנון מקיטיון | אפיקורוס | אבן רושד ופיתגורס
פיתגורס | אלקיביאדס (או אלכסנדר הגדול) יחד עם קסנופון | היפאטיה ופרמנידס | פרמנידס
סוקרטס (on the right) | מיכלאנג'לו בדמותו של הרקליטוס | לאונרדו דה וינצ'י בדמותו של אפלטון | אריסטו
דיוגנס | ברמנטה בדמותו של אוקלידס או ארכימדס | זרתוסטרה, תלמי, רפאל כאפלס ואיל סודומה כפרוטוגנס |

## [עריכה] ראו גם

- פילוסופיה יוונית
- אדריכלות קלאסית
- רנסנס
- אדריכלות הרנסנס

## [עריכה] קישורים חיצוניים

- מייקל להאנס, אסכולת אתונה - מי הוא מי?
- אסכולת אתונה ב-Web Gallery of Art'
- אסכולת אתונה - תמונה אינטראקטיבית

מקור: http://he.wikipedia.org../../../%D7%90/%D7%A1/%D7%9B/%D7%90%D7%A1%D7%9B%D7%95%D7%9C%D7%AA_%D7%90%D7%AA%D7%95%D7%A0%D7%94.html

קטגוריה: ציורים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Bahasa Indonesia
- Italiano
- Basa Jawa
- 한국어
- Português
- Shqip
- 中文